Budapest Állásbörze 2025

Fővárosi Állásbörze: legyél Te Budapest következő Hőse!

Ha munkát keresel, ha váltanál, vagy egyszerűen csak kíváncsi vagy, milyen lehetőségeket kínálnak a fővárosi cégek és intézmények ? akkor ott a helyed a Budapest Állásbörzén!

Szeptember 17?18. között újra várunk a Biodómban, ahol több tucat fővárosi cég és intézmény kínál valós, elérhető állásokat. Az érdeklődőket személyes tanácsadással segítik majd önéletrajzuk megfelelő felépítésében, és lehetőség lesz részt venni profi fotózáson is. Emellett gyermekbarát programokkal, kávéval is készülnek a szervezők, hogy minél oldottabb, barátságos körülmények között lehessen megismerkedni a munkalehetőségekkel.

A kapcsolódó kiadvány a standok pontos helyével és a részletes programmal innen tölthető le.

A Budapest Családban közel 27 000 ember dolgozik, ők azok az elhivatott, nélkülözhetetlen kollégáink, akik minden nap gondoskodnak a város működéséről a közlekedéstől a hulladékgazdálkodáson át a közutak karbantartásáig. A legnagyobb munkaadók között van a Budapesti Közlekedési Vállalat, a Budapesti Közművek, a Budapesti Közlekedési Központ, a Fővárosi Vízművek, Budapest Gyógyfürdői, és a Fővárosi Csatornázási Művek ? több tízezer kolléga, különböző szakmákban, szellemi és fizikai munkakörökben egyaránt.

A nagy városüzemeltetési cégek mellett a fővárosi színházak, kulturális és szociális intézmények is bemutatkoznak az Állásbörzén, ahol szellemi, művészeti és gondoskodó hivatásokban is találhatsz lehetőségeket. Gyere el a Budapest Állásbörzére, és fedezd fel, milyen sokféle hivatás tartja mozgásban a fővárost!

Külön szeretnénk felhívni a figyelmet, hogy az állásbörzén várjuk a megváltozott munkaképességű álláskeresőket is, továbbá mindazokat, akiknek valamilyen rugalmassági tényező beiktatása kell a munkavégzéséhez. Kiemelten gondolunk itt a kisgyermekes szülőkre, nagycsaládosokra, pályakezdő fiatalokra, vagy épp a nyugdíjas, nyugdíj előtt álló munkavállalókra. Szeptember 18-án 9 és 10 óra között úgynevezett csendes órát tartanak a szervezők, tekintettel az autizmussal élő látogatók szempontjaira.

Időpont: 2025. szeptember 17-18.

Helyszín: Biodóm, fogadótér- Állatkerti körút 16

A belépés ingyenes, helyszíni regisztrációval.